Twee sterf in nóg ŉ skietgevegDie toneel na die skietery in Lombardy-Oos. Foto: Twitter via @Abramjee Op dieselfde dag dat ŉ skietgeveg tussen vermeende transitorowers en polisiebeamptes in Lombardy-Oos in Johannesburg uitgebreek het, is twee verdagtes tydens nog ŉ skietgeveg in Midrand deur polisiebeamptes doodgeskiet. Kol. Lungelo Dlamini, woordvoerder van die polisie, sê dié twee verdagtes, asook ŉ derde verdagte wat in hegtenis geneem is, kan vermoedelik verbind word met verskeie ernstige geweldsmisdade in die stad se noordelike voorstede. Volgens Dlamini het ŉ span speurders Vrydag ŉ verdagte voertuig in Kyalami opgemerk en die voertuig probeer voorkeer. Die bestuurder het egter weggejaag en die beamptes het die voertuig agternagesit. “’n Hoëspoed-jaagtog en skietgeveg het gevolg totdat die verdagtes se voertuig teen die valhek van ŉ woonkompleks gebots het. Twee verdagtes is tydens die skietgeveg noodlottig gewond, terwyl die derde op die toneel in hegtenis geneem is. Daar is ook beslag gelê op twee ongelisensieerde vuurwapens en die voertuig wat vermoedelik gesteel is.” Kontant waarop beslag gelê is op die toneel na die skietery in Lombardy-Oos. Foto: Twitter via @Abramjee Dlamini sê die polisiebeamptes het ongedeerd van die skietgeveg afgekom. Die verdagte sal Maandag in die Alexandra-landdroshof verskyn op aanklagte van onwettige besit van vuurwapens en ammunisie en besit van ŉ vermoedelik gesteelde voertuig. Twee geregtelike doodsondersoeke word gedoen. Maroela Media het vroeër berig ŉ skietgeveg het Vrydagoggend tussen polisiebeamptes en vermeende transitorowers in Lombardy-Oos uitgebreek. Twee mense het in die spervuur beland, ŉ veiligheidsbeampte en ŉ vrou wat slegs ŉ omstander op die toneel was. Albei is na ŉ hospitaal gehaas. Sewe verdagtes is in hegtenis geneem en daar is op verskeie vuurwapens beslag gelê.